Ek gaan DA dagvaar oor spioen-bewerings, sê MkhwebaneAdv. Busisiwe Mkhwebane Die openbare beskermer Busi Mkhwebane het Donderdag gesê haar geduld is op met die Demokratiese Alliansie, wat haar daarvan beskuldig het dat sy ŉ spioen is vir die regering. Sy is van voornemens om die party te dagvaar nadat hulle nie om verskoning gevra het nie. “Ek het hulle genoeg tyd gegee om dit terug te trek en omverskoning te vra, maar hulle het dit nie gedoen nie. Ek oorweeg nou ernstig om regstappe te neem. Die saak het ŉ invloed op die integriteit van hierdie instansie. Ek dink nie hierdie instansie sou daarvan gehou het om deur ŉ spioen gelei te word nie,” het sy tydens ŉ perskonferensie in Pretoria gesê. “Die bewerings is gemaak dat ek ŉ spioen was toe ek in China was, ek het vir hulle geleentheid gegee om dit terug te trek en verskoning te vra.” Sy het gesê sy werk sonder vrees of vooroordeel. “Ek dink politieke partye het besluit om vir my te stem weens my prestasie en wat ek gedoen het. Ek is steeds toegewyd om sonder vrees of vooroordeel te werk.” Wat betref ŉ strafregtelike saak teen openbare beskermer Thuli Madonsela nadat sy ŉ klankgreep van ŉ onderhoud met pres. Jacob Zuma uitgelek het tydens haar staatskapingondersoek, het Mkhwebane gesê sy het bloot haar werk gedoen. “Ons wou hê die polisie moet ondersoek instel wanneer die klankgrepe uitgelek is en wanneer dit na eNCA geneem het, of wie dit ook al was ná adv. Madonsela se termyn verstryk het. Die kwessie van wanneer dit gebeur het, vorm deel van die ondersoek.” Sy het na bewering ŉ aanklag by die Brooklyn-polisiestasie in Pretoria aanhangig gemaak ná ŉ klag van Zuma.